b'\n_START_ARTICLE_\nRa\xc4\x8dunalni\xc5\xa1ko okolje\n_START_PARAGRAPH_\nRa\xc4\x8dunalni\xc5\xa1ko okolje oz. s tujko platforma (iz angle\xc5\xa1kega izraza computing platform) je okolje, znotraj katerega se izvaja ra\xc4\x8dunalni\xc5\xa1ki program. Arhitektura ra\xc4\x8dunalni\xc5\xa1kih sistemov je v obliki plasti s strojno opremo na dnu, pri \xc4\x8demer pa posamezni programi ne delujejo neposredno na ravni strojnih ukazov, temve\xc4\x8d posredujejo ukaze operacijskemu sistemu, ki prek Biosa kot vmesnika omogo\xc4\x8di izvajanje. Pravimo, da delujejo na dolo\xc4\x8deni ravni abstrakcije. Odvisno od izvedbe je torej lahko okolje za program dolo\xc4\x8den operacijski sistem (na primer Microsoft Windows ali Mac OS, ki deluje na osebnem ra\xc4\x8dunalniku) ali drug program, ki deluje v tem operacijskem sistemu \xe2\x80\x93 na primer spletni brskalnik je lahko okolje za skripto, ki se izvaja v njem, pisarni\xc5\xa1ki program pa za makro._NEWLINE_Vi\xc5\xa1jenivojsko okolje olaj\xc5\xa1a programiranje, saj nudi \xc5\xbee pripravljene re\xc5\xa1itve za ni\xc5\xbejenivojske funkcije, po drugi strani pa omejuje mo\xc5\xbenosti s svojimi specifikami. Tako denimo operacijski sistem kot okolje abstrahira razlike v strojni opremi, na kateri ga je mo\xc5\xbeno poganjati, in nudi generi\xc4\x8dne ukaze za operacije, kot je zapisovanje datotek.'